ຜູ້ນຳ ສປຊ ກ່າວວ່າ ມັນເປັນເລື້ອງໜ້າເສົ້າໃຈ ທີ່ໂລກຂອງເຮົາ ຂາດການຮ່ວມມືປະສານງານ ເພື່ອຕ້ານໂຄວິດ-19
ນາຍົກລັດຖະມົນຕີຂອງອັງກິດ ທ່ານບໍຣິສ ຈອນສັນ ກ່າວໃນວັນພະຫັດວານນີ້ວ່າ ອັງກິດໄດ້ຜ່ານພົ້ນ ການລະບາດທີ່ແຮງສຸດຂີດ ຂອງໄວຣັສໂຄໂຣນາ ໄປແລ້ວ
ເລຂາທິການໃຫຍ່ອົງການສະຫະປະຊາຊາດ ກ່າວໃນການໃຫ້ສຳພາດກັບ BBC ວ່າ ມັນເປັນເລື້ອງທີ່ ໜ້າເສົ້າໃຈ ທີ່ພວກຜູ້ນຳຂອງໂລກ ບໍ່ສາມາດມາປະຊຸມກັນ ເພື່ອປະເຊີນໜ້າກັບໂຄວິດ-19 ແບບທີ່ມີການຮ່ວມໄມ້ຮ່ວມຢ່າງຈະແຈ້ງ ທ່ານອານໂຕນີໂອ ກິວເຕເຣັສກ່າວວ່າ ແຕ່ລະປະເທດໄດ້ດຳເນີນໄປຕາມນະໂຍບາຍ ຂອງໃຜລາວ ແຕ່ລະປະເທດກໍມີມູມມອງ ທີ່ແຕກຕ່າງກັນ ມີຍຸດທະສາດ ທີ່ຕ່າງກັນ ແລະດ້ວຍເຫດນີ້ຈຶ່ງປ່ອຍໃຫ້ເຊື້ອໄວຣັສແຜ່ລະບາດໄດ້ ຫົວໜ້າຂອງອົງການສະຫະປະຊາຊາດ ກ່າວວ່າ ເປັນທີ່ເຫັນໄດ້ຢ່າງຈະແຈ້ງວ່າ ພວກເຮົາຂາດການນຳພາ ໃນການຕໍ່ສູ້ກັບເຊື້ອໄວຣັສ ທ່ານໄດ້ຮຽກຮ້ອງໃຫ້ປະເທດທີ່ສຳຄັນຕ່າງໆຂອງໂລກ ຮ່ວມມືກັນ ເພື່ອຮ່າງຍຸດທະສາດຮ່ວມ ແລະຫຼັງຈາກນັ້ນ ກໍນຳເອົາປະເທດຕ່າງໆໃນປະຊາຄົມນາໆຊາດທັງໝົດເຂົ້າມາຮ່ວມນຳ ອົງການສະຫະປະຊາຊາດກະປະມານວ່າ 8 ເປີເຊັນຂອງປະຊາກອນໂລກ ຊຶ່ງປະມານ 500 ລ້ານຄົນຈະຖືກບັງຄັບໃຫ້ຕົກຢູ່ໃນຄວາມທຸກຍາກ ພາຍໃນທ້າຍປີນີ້ ຍ້ອນໄດ້ຮັບຜົນກະທົບຢ່າງຮ້າຍແຮງຈາກເຊື້ອໄວຣັສນີ້ ກໍລະນີຜູ້ຕິດເຊື້ອໄວຣັສໂຄໂຣນາຢູ່ໃນທົ່ວໂລກ ຍັງສືບຕໍ່ເພີ້ມຈຳນວນຂຶ້ນເລື້ອຍໆ ສູນກາງຊັບພະຍາກອນໄວຣັສໂຄໂຣນາຂອງມະຫາວິທະຍາໄລຈອນສ໌ ຮອບກິນສ໌ ແຈ້ງໃຫ້ຊາບ ໃນຕອນເຊົ້າວັນສຸກມື້ນີ້ວ່າ ມີກໍລະນີຕິດເຊື້ອ ທີ່ໄດ້ຮັບການຢືນຢັນແລ້ວ 3 ລ້ານ 2 ແສນຄົນຢູ່ໃນທົ່ວໂລກ ແລະມີຜູ້ເສຍຊີວິດ 233,000 ຄົນ ສະຫະລັດແມ່ນນຳໜ້າໝູ່ໃນຈຳນວນຜູ້ຕິດເຊື້ອທີ່ມີການລາຍງານ ແລະເສຍຊີວິດ ຈອນສ໌ ຮອບກິນສ໌ແຈ້ງວ່າ ສະຫະລັດມີຜູ້ຕິດເຊື້ອໂຄວິດ-19 ຫຼາຍກວ່ານຶ່ງລ້ານຄົນ ຊຶ່ງປະກອບເປັນປະມານນຶ່ງສ່ວນສາມ ຂອງຜູ້ຕິດເຊື້ອທັງໝົດໃນໂລກ ແລະຫຼາຍກວ່າ 63,000 ຄົນໄດ້ເສຍຊີວິດຍ້ອນເຊື້ອໄວຣັສດັ່ງກ່າວ ນາຍົກລັດຖະມົນຕີຂອງອັງກິດ ທ່ານບໍຣິສ ຈອນສັນ ກ່າວໃນວັນພະຫັດວານນີ້ວ່າ ອັງກິດໄດ້ຜ່ານພົ້ນການລະບາດທີ່ແຮງສຸດຂີດ ຂອງໄວຣັສໂຄໂຣນາໄປແລ້ວແລະຈຳນວນຜູ້ຕິດເຊື້ອໃໝ່ ພວມມີທ່າອຽງຫລຸດລົງເລື້ອຍໆ ໃນການກ່າວຄຳປາໄສທີ່ສຳຄັນເທື່ອທຳອິດ ຫຼັງຈາກໄດ້ຫາຍດີຈາກການຕິດໂຄວິດ-19 ແລ້ວນັ້ນ ທ່ານຈອນສັນກ່າວວ່າ ທ່ານຈະປະກາດແຜນການໃນອາທິດໜ້າ ກ່ຽວກັບເສດຖະກິດຂອງປະເທດແລະວິທີທາງໃນການດຳລົງຊີວິດ ທີ່ຈະດຳເນີນໃນຂັ້ນຕໍ່ໄປຫຼັງຈາກໄດ້ເກີດການລະບາດທີ່ເຮັດໃຫ້ມີຜູ້ເສຍຊີວິດໄປແລ້ວເກືອບ 27,000 ຄົນ ແລະມີຜູ້ຕິດປະມານ 172,000 ຄົນ ທ່ານຈອນສັນມີຄວາມເຫັນໄປໃນແງ່ດີ ກ່ຽວກັບຢາວັກຊີນຕ້ານໄວຣັສໂຄໂຣນາທີ່ພັດທະນາໂດຍພວກນັກວິທະຍາສາດຢູ່ມະຫາວິທະຍາໄລອອກສ໌ຟອດ ແລະບໍລິສັດຢາຂອງອັງກິດຊື່ ອາສຕຣາເຊເນກາ (AstraZeneca) ຖ້າຢາວັກຊີນນີ້ຫາກພິສູດໃຫ້ເຫັນວ່າໄດ້ຜົນ ມັນອາດຈະຖືກຜະລິດເພື່ອຈຳໜ່າຍໃນຂອບເຂດທີ່ກວ້າງຂວາງຢູ່ໃນທົ່ວໂລກ ພາຍໃນລະດູໃບໄມ້ຫຼົ່ນປີນີ້ ຫຼາຍໆປະເທດໃນຢູໂຣບ ເລີ້ມເປີດເສດຖະກິດຂອງຕົນ ແບບຄ່ອຍເປັນຄ່ອຍໄປ ຄືນໃໝ່ແລ້ວ ຫຼືບໍ່ກໍມີແຜນການທີ່ຈະເປີດໃນສອງສາມມື້ຂ້າງໜ້ານີ້ ເສດຖະກິດໃນບັນດາປະເທດທີ່ໃຊ້ເງິນຢູໂຣໄດ້ຫົດໂຕລົງ 3 8 ເປີເຊັນ ໃນໄລຍະ 3 ເດືອນທຳອິດຂອງປີນີ້ ໃນຂະນະດຽວກັນ ນາຍົກລັດຖະມົນຕີຣັດເຊຍ ທ່ານມີເຄລ ມິຊຸສຕິນ (Mikhail Mishustin) ໄດ້ປະກາດໃນວັນພະຫັດວານນີ້ວ່າ ທ່ານຖືກກວດພົບວ່າຕິດເຊື້ອໄວຣັສໂຄໂຣນາ ໂທລະພາບຂອງທາງການຣັດເຊຍໄດ້ອອກຂ່າວກ່ຽວກັບການໂທລະສັບໂອ້ລົມຂອງທ່ານກັບປະທານາທິບໍດີຣັດເຊຍ ທ່ານວລາດີເມຍ ປູຕິນ ຮອງນາຍົກລັດຖະມົນຕີຜູ້ທີ່ນຶ່ງຂອງຣັດເຊຍ ທ່ານອານເດຣ ເບລູຊອບ ຈະເຂົ້າຮັບໜ້າທີ່ແທນທ່ານມິຊຸສຕິນ ໃນລະຫວ່າງທີ່ທ່ານຖືກແຍກປ່ຽວເພື່ອປິ່ນປົວພະຍາດຢູ່ນັ້ນ